钦定古今图书集成/明伦汇编/闺媛典/第094卷 > 何之旦妻李氏
## 钦定古今图书集成/明伦汇编/闺媛典/第094卷 > 何之旦妻李氏

按《明外史列女传》：“李氏，蕲水人，诸生何之旦妻。事舅
姑以孝闻。崇祯八年二月，流贼至蕲，执而逼之去。氏
不从，则众挟之。李骂益厉，啮贼求死。贼怒，刺之创遍
体，未尝有惧色，贼断其颈而死。从婢阿来抱李幼女
守哭。贼夺其女，将杀之，不与，伏地以身庇之，刺数十
创，婢女皆死。婢素丑陋，不为人所喜，及死，贵贱皆零
涕。”